B4-0599, 0606, 0625, 0639, 0648 και 0673/98

Ψήφισμα σχετικά με το Διεθνές Ποινικό Δικαστήριο

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για τη δημιουργία Διεθνούς Ποινικού Δικαστηρίου,

A. λαμβάνοντας υπόψη την ανάγκη δημιουργίας μονίμου Διεθνούς Ποινικού Δικαστηρίου για να συμπληρώνει τα εθνικά νομικά συστήματα και να θέσει τέλος στην ατιμωρησία της οποίας απολαύουν οι δράστες γενοκτονίας, εγκλημάτων κατά της ανθρωπότητας και εγκλημάτων πολέμου,

B. λαμβάνοντας υπόψη ότι η Επιτροπή των ΗΕ για τα Ανθρώπινα Δικαιώματα υποστηρίζει θερμά την ίδρυση του δικαστηρίου αυτού,

Γ. λαμβάνοντας υπόψη ότι η προπαρασκευαστική φάση για τη δημιουργία του Διεθνούς Ποινικού Δικαστηρίου ολοκληρώθηκε κατά την τελευταία σύνοδο της Προπαρασκευαστικής Επιτροπής των ΗΕ, από 16 Μαρτίου έως 3 Απριλίου 1998,

Δ. χαιρετίζοντας την όλο και μεγαλύτερη συμμετοχή κρατών στη διαδικασία των διαπραγματεύσεων, και ευελπιστώντας να υπάρξει ακόμη ευρύτερη συμμετοχή κρατών από όλες τις περιοχές, που να εκπροσωπούνται πλήρως στη Διπλωματική Διάσκεψη της Ρώμης,

Ε. λαμβάνοντας υπόψη ότι, από 15 Ιουνίου έως 17 Ιουλίου 1998, πραγματοποιείται στη Ρώμη Διπλωματική Διάσκεψη Πληρεξουσίων για τη δημιουργία Διεθνούς Ποινικού Δικαστηρίου,

ΣΤ. λαμβάνοντας υπόψη ότι τα κράτη μέλη και η αντιπροσωπία της Επιτροπής που συμμετέχουν στη Διπλωματική Διάσκεψη της Ρώμης μπορούν να διαδραματίσουν αποφασιστικό ρόλο στην εξασφάλιση της επιτυχούς έκβασής της, και χαιρετίζοντας την όλο και μεγαλύτερη σύγκλιση των θέσεων των κρατών μελών της ΕΕ,

Ζ. χαιρετίζοντας την προσφορά της Κυβέρνησης των Κάτω Χωρών να φιλοξενήσει το μόνιμο Διεθνές Ποινικό Δικαστήριο,

1. καλεί τη Διπλωματική Διάσκεψη της Ρώμης να αξιοποιήσει την ιστορική ευκαιρία για να ολοκληρώσει το κείμενο του Καταστατικού για ένα ανεξάρτητο, δίκαιο και αποτελεσματικό Διεθνές Ποινικό Δικαστήριο[semigr ]

2. καλεί τα κράτη μέλη, το Συμβούλιο και την Επιτροπή να καταβάλουν δραστήριες προσπάθειες για την εξασφάλιση επιτυχούς έκβασης, δηλαδή ένα αποτελεσματικό ΔΠΔ, και να μην δεχθούν συμβιβασμούς σε βασικά θέματα αρχής επιχειρώντας να διασφαλίσουν την καλή θέληση των απροθύμων κρατών[semigr ]

3. τονίζει ότι το Καταστατικό του μονίμου Διεθνούς Ποινικού Δικαστηρίου που πρόκειται να οριστικοποιηθεί στη Διάσκεψη της Ρώμης, για να αποτελέσει αποτελεσματικό συμπλήρωμα των εθνικών δικαστικών συστημάτων, πρέπει να προβλέπει

α. ανεξάρτητο Εισαγγελέα που θα μπορεί, ιδία πρωτοβουλία, να διεξάγει έρευνες και να ασκεί διώξεις σε καταστάσεις που αφορούν τη διάπραξη των βασικών εγκλημάτων της δικαιοδοσίας του Δικαστηρίου,

β. την εγγενή και οικουμενική δικαιοδοσία του Δικαστηρίου προκειμένου για τα βασικά εγκλήματα της γενοκτονίας, εγκλήματα κατά της ανθρωπότητας και εγκλήματα πολέμου, χωρίς να απαιτείται η συναίνεση ουδενός κράτους

γ. καλή λειτουργική σχέση με τα υπάρχοντα διεθνή Δικαστήρια που είναι ήδη εγκατεστημένα στη Χάγη

δ. εποικοδομητική σχέση με όλα τα όργανα της διεθνούς κοινότητας και πρωτίστως με το Συμβούλιο Ασφαλείας των Ηνωμένων Εθνών, με πλήρη αναγνώριση των αντιστοίχων ρόλων και αρμοδιοτήτων τους

ε. την υποχρέωση των συμβαλλομένων κρατών να συμμορφώνονται χωρίς καθυστέρηση και να επιβάλλουν συμόρφωση προς τις διαταγές και τις αποφάσεις του Δικαστηρίου

στ. υψηλότατες προδιαγραφές για τον σεβασμό των δικαιωμάτων των κατηγορουμένων και των υπόπτων καθώς και για την προστασία των συμφερόντων των θυμάτων και των μαρτύρων

ζ. ασφαλή και μακροπρόθεσμη χρηματοδότηση για να διασφαλίζεται η αυτοδυναμία και η ανεξαρτησία των Δικαστηρίου από οιαδήποτε έξωθεν πίεση[semigr ]

4. τονίζει περαιτέρω ότι η αρμοδιότητα του Δικαστηρίου για τα βασικά εγκλήματα της γενοκτονίας, τα εγκλήματα κατά της ανθρωπότητας και τα εγκλήματα πολέμου πρέπει να ισχύει για το ίδιο φάσμα εγκληματικών πράξεων, ασχέτως αν αυτές διαπράττονται σε διεθνείς ή ενδοεθνικές ένοπλες συγκρούσεις[semigr ]

5. καλεί το Συμβούλιο και τα κράτη μέλη να διασφαλίσουν την οικουμενικότητα και διαφάνεια των διαπραγματεύσεων και τη διαρκή συμμετοχή της διεθνούς νομικής κοινότητας και της κοινωνίας των πολιτών[semigr ]

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών, τον Γενικό Γραμματέα των Ηνωμένων Εθνών, τον Πρόεδρο της Γενικής Συνέλευσης των Ηνωμένων Εθνών και τον Πρόεδρο της Διπλωματικής Διάσκεψης των ΗΕ για τη δημιουργία του Διεθνούς Ποινικού Δικαστηρίου.